Stofnaði innflutningsfyrirtæki um lífrænar matvörur Matvæli sem vottuð eru lífænt ræktuð eru sífellt að verða aðgengilegri neytendum sem kjósa að „ gerast grænir “ eins og það er kallað . Karen Jónsdóttir á Akranesi rekur fyrirtækið Kaja Organic undir slagorðunum , „ lífrænt fyrir alla “ og sérhæfir sig í innflutningi á lífrænt vottuðum matvælum . Stofnaði Karen fyrirtækið í apríl á þessu ári og sér hún um alla starfsemi fyrirtækisins . „ Þetta er í raun lítil heildsala þar sem seldar eru stórar pakkningar af lífrænum matvælum eins og hveiti , hrísgrjón , fræ og hnetur ásamt olíum og niðursuðuvörum til þeirra sem þurfa mikið magn í einu , “ segir Karen aðspurð um starfsemina . Í dag selur Kaja organic vörur einkum til mötuneyta í skólum og leikskólum en einnig til framleiðenda sem nota einungis lífrænt hráefni . Má þar t.d. nefna Sólheima í Grímsnesi sem framleiða lífrænar matvörur eins og chutney , salsa , marmelaði og fleira úr vörum frá Kaja Organic . Umræðan um lífræn matvæli er ofarlega á baugi í samfélaginu . Karen telur að það sé mikilvægt að fræða fólk um mikilvægi „ hreinna “ matvæla . „ Þróun matvæla í heiminum er bara þannig að við erum stöðugt að fjarlægjast náttúruna til að svara kröfum neytenda um lægra vöruverð . Það er rétt að lífrænar matvörur eru dýrari en neytendur verða líka að spyrja sig , í hvað viltu eyða peningunum ? Vitlu fá matvöru sem hefur verið ræktuð við náttúrulegar aðstæður eða matvöru sem sprautað hefur verið á skordýraeitri , gefin vaxtarhormón og er jafnvel erfðabreytt ? Neytendur verða líka að spyrja sig hvernig heilsu viltu hafa á þínum efri árum og hvaða áhættu ertu tilbúin að taka ? Ég er allavega alveg sannfærð um að lífrænar vörur eru í alla staði mun betri fyrir fólk en þær sem hafa ekki verið framleiddar á lífrænan máta . Það eru því ánægjuleg tíðindi þegar stofnanir eins og leikskólinn Akrasel og Teigasel á Akranesi og Skýjaborg í Hvalfjarðarsveit hafa ákveðið að fikra sig inn á línu lífrænna matvæla , “ segir Karen . Vottaðar vörur og súkkulaði Til að matvæli geti flokkast lífræn og seld sem slík þurfa þau að hafa fengið ákveðna viðurkenningu sem vottar lífrænt framleiðsluferli þeirra . „ Allt sem ég sel er vottað af viðurkenndum stofnunum og koma þær vörur sem ég er að flytja inn frá Frakklandi , Hollandi , Þýskalandi og Ítalíu , “ segir Karen og bætir við : „ Það er aðeins einn vöruflokkur sem er í sérstöku uppáhaldi hjá mér sem ég sel til verslana . Það er lífrænt súkkulaði sem kemur frá Frakklandi og inniheldur engin óþarfa aukaefni eins og til dæmis soja-lesitín bindiefni sem gjarnan er notað í vörum eins og súkkulaði . Súkkulaðið er komið á 17 sölustaði og hefur salan gengið vel hingað til , “ segir Karen . Draumurinn að fjölga starfsfólki Kaja Organic er ekki fyrirferðar mikið fyrirtæki enda hefur Karen ákveðið að halda kostnaði af rekstrinum niðri til að varan verði sem ódýrust . „ Það er engin yfirbygging . Eins og er , er ég eini starfsmaður fyrirtækisins . Ég er með vörulager og er það eini hluti fyrirtækisins sem ekki er hægt að hýsa á skrifstofunni sem er í raun eldhúsið heima hjá mér , “ segir Karen sem ætlar að halda áfram að vinna á sviði lífrænna matvæla í framtíðinni . Hún bætir við að lokum : „ Fyrirtækið er enn frekar ungt og það tekur tíma að koma sér fyrir á markaði . Ég vonast til að stækka við mig í framtíðinni og geta með því skapað ný störf , “ segir hún að endingu .